Una agent dels Mossos ha resultat ferida quan un vehicle s'ha saltat un control

Dins de tot el dispositiu de l'Operació Gàbia, hi ha hagut un altre fet, que encara no se sap si tindria relació amb l'atemptat de la Rambla.

En el control de seguretat que Mossos i Guàrdia Urbana estan efectuant a la sortida per la Diagonal, un cotxe Ford Focus blanc no s'ha aturat i ha envestit dos agents que l'obligaven a parar. Els fets han passat poc abans de dos quarts de vuit del vespre.

Una agent dels Mossos de la comissaria d'Esplugues ha resultat ferida en una cama quan el vehicle l'ha atropellat i s'ha donat a la fuga.

19:24 Un conductor ha atropellat a 2 mossos en un control d tancament d #Barcelona i el tenim localitzat a St Just Desvern.

TEDAX comprovant pic.twitter.com/Tttcbk0AOC  Mossos (@mossos) August 17, 2017

El conductor del vehicle, un Ford Focus blanc, ha mort. Agents de Mossos han aconseguit aturar el vehicle a Sant Just Desvern, davant de l'edifici Walden. El conductor no ha mort per trets de la policia, com s'havia dit en un primer moment. S'està investigant la causa de la mort.

Vehicles policials i helicòpters han sortit també en persecució del cotxe, que circulava en direcció a Tarragona.

Segons fonts policials, encara cal confirmar si aquest atropellament té relació amb l'atac terrorista de la Rambla.